- Bìac Mahno
- <
- 7
- >

7
Mangai Yothaiq Jah i Teo Ta Ngòng
1 Atìq ca bìac aih, au hnoq pôn 'bình plình yòng ŏi pôn nòi mùm ta crŏng taneh. Wì tàt đac cayeo pôn pah waq ca ùh i ca cayeo hlôi ta crŏng taneh, ta diac raxìq, loq ta long leq. 2 Khoi èh au hnoq mòiq 'bình plình ma 'noiq tŏc enh nòi mat mahì loh, haq wê teo kìq hiniq da Boc Plình ma rìh hloi hloi. Haq creo bàu dêh ca pôn ngai 'bình plình aih ma i cwìang itai broq raliang ca taneh wa diac raxìq. 3 Haq doi: “Apaq raliang crŏng taneh, diac raxìq wa long, trùh jò leq nhèn khoi achìh teo kìq hiniq Boc Plình ta ngòng wì hapŏng da Boc Plình bèn”. 4 Èh au tàng wì ma jah achìh teo kìq hiniq aih: 144.000 ngai loh enh rìm hadròng hadrech da Is-ra-ên:
5 Enh hadròng hadrech Juđa, 12.000.
Enh hadròng hadrech Rubên, 12.000.
Enh hadròng hadrech Gat, 12.000.
6 Enh hadròng hadrech Ase, 12.000.
Enh hadròng hadrech Nep-ta-li, 12.000.
Enh hadròng hadrech Ma-na-se, 12.000.
7 Enh hadròng hadrech Si-mê-ôn, 12.000.
Enh hadròng hadrech Lêwi, 12.000.
Enh hadròng hadrech I-sa-ca, 12.000.
8 Enh hadròng hadrech Xa-bu-lun, 12.000.
Enh hadròng hadrech Jôsep, 12.000.
Enh hadròng hadrech Bên-ja-min, 12.000.
Bàc Hrìn Mangai Caxùnh Blah Eo Yôh Taboc
9 Atìq ca aih au hnoq mangai pajùm bàc hrìn rèn ùh dìq, loh enh rìm Diac, rìm nòi, rìm hiniq, rìm tamoi, rìm bàu capoch, wì yòng enh ngìa ca gèq bùa, enh ngìa ca Trìu Con caxùnh eo yôh taboc, tì wê hamenh hla rêq. 10 Wì creo dêh bàu doi:
“Bìac dèch claih aih loh enh Boc Plình
ma ha'ngui ta gèq bùa
wa loh enh Trìu Con.”
11 'Màng aih dìq dŏng 'bình plình ma yòng wawenh ca gèq bùa, wawenh ca craq broq gàu wa wawenh ca pôn ngè rìh, wì bla-op enh ngìa ca gèq bùa, hadrò cùp ta taneh, cùh waiq Boc Plình doi:
12 “Amen!
Boc Plình da bèn tajì ca jah nhàn bàu calêu manè,
can 'ngah 'ngai lem lình, khôn rabiaq,
cwìang itai, can dêh,
trùh ti Haq hloi hloi ùh lùch,
Amen.”
13 Jò aih i mòiq ngai craq broq gàu bòch au: “Wì mangai ma caxùnh eo taboc, aih cabô wa wì trùh enh leq?”
14 Au tèu hlài ca haq: “Ìh loq ro bìac aih.”
Haq doi ca au: “Wì aih mangai ma khoi loh enh bìac nan xa ma càn. Wì khoi rùh dèh eo cwàn broq taboc ta mahem Trìu Con. 15 Taiq 'màng aih
“wì haq jah yòng enh ngìa ca gèq bùa Boc Plình
dahì damang patìh ca Haq ta hnem cùh waiq Haq,
Haq ma ha'ngui ta gèq bùa
jah ŏi ti wì.
16 ‘Wì ùh pangot loq croh
ranŏng hòm,
hadai ùh i ca mat mahì
wa hòi tôq bùh cheo wì haq.’✡7:16 Êsai 49:10.
17 Ma jah 'màng aih Trìu Con ŏi ta'ne gèq bùa
jah wèq ban wì 'màng ca mangai wèq ban dèh trìu.
‘Haq 'ràng wì trùh ta diac tamŏc ma rìh,’✡7:17 Êsai 49:10.
‘hi khoi Boc Plình jah xùt diac mat wì dìq dŏng.’✡7:17 Êsai 25:8. ”

- Bìac Mahno
- <
- 7
- >

✡7:16 7:16 Êsai 49:10.

✡7:17 7:17 Êsai 49:10.

✡7:17 7:17 Êsai 25:8.

© 2020 WBT